Ανεμοδαρμένα Ύψη

Τα ***Ανεμοδαρμένα Ύψη*** (αγγλ. *Wuthering Heights*) είναι μυθιστόρημα της Έμιλυ Μπροντέ που εκδόθηκε το 1847. Είναι το μοναδικό της μυθιστόρημα και γράφτηκε μεταξύ του Δεκεμβρίου 1845 και του Ιουλίου 1846. Παρέμεινε αδημοσίευτο μέχρι τον Ιούλιο του 1847 και δεν τυπώθηκε παρά το Δεκέμβριο του 1847 μετά την επιτυχία της αδερφής της, Σάρλοτ Μπροντέ, με το μυθιστόρημα *[[Τζέιν Έιρ|Τζέην Έυρ]]*. Τελικά, εκδόθηκε με το ψευδώνυμο *Έλλις Μπελ*, ενώ μετά το θάνατο της συγγραφέως ακολούθησε και δεύτερη έκδοση, την οποία επιμελήθηκε η Σάρλοτ.

Ο τίτλος του μυθιστορήματος προέρχεται από ένα σπίτι στο Γιόρκσιρ της Αγγλίας. Η αφήγηση επικεντρώνεται στην παθιασμένη αλλά καταδικασμένη αγάπη μεταξύ της Κάθριν Έρνσω και του Χίθκλιφ, και στο πως αυτό το άλυτο πάθος καταστρέφει τους ίδιους και πολλούς ακόμα ανθρώπους γύρω τους. Το έργο ψυχογραφεί και αναλύει τον Χίθκλιφ, που οι συνθήκες της ζωής συντέλεσαν στο να απωθήσουν και να εξουδετερώσουν κάθε ψυχική αρετή και να το μεταβάλλουν σ' ένα στεγνό υποκείμενο, με αισθήματα κακίας και εκδίκησης.

Αν και σήμερα θεωρείται ένα από τα κλασικά έργα της αγγλικής λογοτεχνίας, τα *Ανεμοδαρμένα Ύψη* αντιμετώπισαν αρχικά ποικίλες κριτικές, κυρίως λόγω της πλήρους αφηγηματικής απεικόνισης της ψυχικής και σωματικής βίας, αλλά και για τον τρόπο που η Έμιλυ Μπροντέ παρουσιάζει τις κοινωνικές τάξεις, την ηθική και τη θρησκεία. Αν και κατά τη μεγαλύτερη διάρκεια του 19ου αιώνα η *Τζέην Έυρ* της Σάρλοτ Μπροντέ θεωρήθηκε γενικά ως το καλύτερο έργο των αδελφών Μπροντέ, μετέπειτα πολλοί κριτικοί υποστήριξαν ότι τα *Ανεμοδαρμένα* *Ύψη* ήταν ακόμα καλύτερο. Επίσης έχει γνωρίσει πολυάριθμες διασκευές στο ραδιόφωνο, την τηλεόραση, το θέατρο και τον κινηματογράφο και έχει γίνει μιούζικαλ, μπαλέτο, όπερες, παιχνίδι ρόλων και τραγούδι.

Στην Ελλάδα, το μυθιστόρημα έχει επίσης μεταφραστεί με τον τίτλο ***Ο πύργος των καταιγίδων***.

## Πλοκή
### Εισαγωγή (κεφάλαια 1 έως 3)
Το 1801, ο Λόκγουντ, ένας πλούσιος κύριος από τη νότια Αγγλία, ενοικιάζει την έπαυλη Θράσκρος Γκρέιντζ (*Thrushcross Grange*) στη βόρεια Αγγλία για να βρει ησυχία και να αναρρώσει από την ασθένειά του. Λίγο μετά την άφιξή του, επισκέπτεται τον ιδιοκτήτη της έπαυλης, τον κ. Χίθκλιφ, ο οποίος ζει σε ένα απομακρυσμένο σπίτι που λέγεται "Ανεμοδαρμένα Ύψη" (*Wuthering Heights*). Ο κ. Λόκγουντ βρίσκει ότι οι κάτοικοι αυτού του σπιτιού είναι περίεργοι: ο κ. Χίθκλιφ δείχνει τζέντλεμαν αλλά οι ιδιομορφίες του συνηγορούν προς το αντίθετο, η κυρία του σπιτιού είναι στα μέσα της εφηβείας της, και ένας νεαρός άντρας φαίνεται να είναι μέλος της οικογένειας αν και ο τρόπος που ντύνεται και μιλάει ταιριάζει σε υπηρέτη.

Έχοντας χιονίσει έξω, ο κ. Λόκγουντ μένει εκεί τη νύχτα και του δίνουν ένα αχρησιμοποίητο δωμάτιο, όπου βρίσκει βιβλία και σχέδια από κάποια πρώην κάτοικο του σπιτιού ονόματι Κάθριν. Όταν αποκοιμιέται, βλέπει έναν εφιάλτη όπου η Κάθριν εμφανίζεται ως φάντασμα που προσπαθεί να μπει από το παράθυρο. Ο κ. Λόκγουντ ξυπνάει, αλλά δεν είναι σε θέση να ξανακοιμηθεί. Μόλις ανατέλλει ο ήλιος, πηγαίνει στο Θράσκρος Γκρέιντζ συνοδευόμενος από τον Χίθκλιφ. Εκεί ζητάει από την οικονόμο Έλλεν "Νέλλυ" Ντην να του πει την ιστορία της οικογένειας από τα Ανεμοδαρμένα Ύψη.

### Η παιδική ηλικία του Χίθκλιφ (κεφάλαια 4 έως 17)

Τριάντα χρόνια νωρίτερα, στα Ανεμοδαρμένα Ύψη ζούσε η οικογένεια Έρνσω. Τα παιδιά της οικογένειας είναι ο έφηβος Χίντλεϋ και η νεότερη αδελφή του, Κάθριν. Ο κ. Έρνσω ταξιδεύει στο Λίβερπουλ, όπου βρίσκει ένα πεινασμένο και άστεγο αγόρι αθίγγανο, το οποίο περιμαζεύει και αποφασίζει να υιοθετήσει δίνοντάς του το όνομα "Χίθκλιφ". Ο Χίντλεϋ αισθάνεται να στερείται την αγάπη του πατέρα του και αρχίζει να ζηλεύει τον Χίθκλιφ κρατώντας εχθρική στάση απέναντί του. Ωστόσο, η Κάθριν αναπτύσσει μία ιδιαίτερη σχέση μαζί του καθώς είναι φιλική και εγκάρδια. Σύντομα, τα δύο παιδιά περνούν ώρες μαζί και μισούν κάθε στιγμή που είναι χώρια.

Λόγω της εσωτερικής διχόνοιας που προκαλείται από τον Χίντλεϋ και της αντιπαλότητας που δείχνει ο Χίθκλιφ, ο Χίντλεϋ στέλνεται τελικά στο κολλέγιο. Ωστόσο, παντρεύεται μία γυναίκα ονόματι Φράνσες και τρία χρόνια αργότερα επιστρέφει στο σπίτι, αφού έχει πεθάνει ο κ. Έρνσω. Ο Χίντλεϋ γίνεται κύριος του σπιτιού και αμέσως δείχνει όλο το μίσος που τρέφει εναντίον του θετού αδελφού του, που για να τον ταπεινώσει τον κάνει υπηρέτη και εργάτη στα κτήματα αντί να του συμπεριφερθεί ως μέλος της οικογένειας. Τη σκληρή αυτή μεταχείριση μαλακώνει η στοργή της Κάθριν, που μαθαίνει στον Χίθκλιφ τα μαθήματά της και παίζει μαζί του στα χωράφια.

Μερικούς μήνες μετά την επιστροφή του Χίντλεϋ, ο Χίθκλιφ και η Κάθριν πήγαν στο Θράσκρος Γκρέιντζ για να διασκεδάσουν "κατασκοπεύοντας" από τα παράθυρα την οικογένεια Λίντον. Η παρουσία τους όμως έγινε αντιληπτή και στην προσπάθειά τους να το σκάσουν ο σκύλος του σπιτιού δάγκωσε το πόδι της Κάθριν. Οι Λίντον κράτησαν την Κάθριν για να της περιποιηθούν τα τραύματα, ενώ ο Χίθκλιφ στάλθηκε σπίτι. Η Κάθριν έμεινε στην έπαυλη της οικογένειας Λίντον για έξι εβδομάδες και, όταν τελικά επέστρεψε στα Ανεμοδαρμένα Ύψη, ήταν διαφορετική, καθώς κοιτούσε και ενεργούσε σαν κυρία, ενώ γελούσε με την απεριποίητη εμφάνιση του Χίθκλιφ. Ο ατίθασος χαρακτήρας της Κάθριν ωρίμασε και στο διάστημα που ήταν στο Θράσκρος Γκρέιντζ ήρθε κοντά με τον εκλεπτυσμένο νεαρό Έντγκαρ Λίντον, γεγονός το οποίο δημιούργησε αμοιβαία συναισθήματα αντιπάθειας ανάμεσα σ' αυτόν και τον Χίθκλιφ. Όταν η οικογένεια Λίντον επισκέφτηκε τα Ανεμοδαρμένα Ύψη, ο Χίθκλιφ τσακώθηκε με τον Έντγκαρ. Μετά την εξοργισμένη αντίδραση του Χίντλεϋ, ο Χίθκλιφ κλειδώθηκε στη σοφίτα, όπου αργότερα η Κάθριν προσπάθησε να τον παρηγορήσει. Τότε, ο Χίθκλιφ ορκίστηκε να εκδικηθεί τον Χίντλεϋ.

Το καλοκαίρι του επόμενου έτους, η Φράνσες γεννάει έναν γιο, τον Έιρτον, αλλά η ίδια πεθαίνει πριν το τέλος της χρονιάς κι ο Χίντλεϋ γίνεται αλκοολικός.

Δυο χρόνια αργότερα, η Κάθριν έχει γίνει πλέον στενή φίλη με τον Έντγκαρ Λίντον κρατώντας όλο και μεγαλύτερη απόσταση από τον Χίθκλιφ. Μία μέρα του Αυγούστου, κι ενώ ο Χίντλεϋ απουσιάζει, ο Έντγκαρ επισκέπτεται την Κάθριν. Εκείνη έχει έναν διαπληκτισμό με την Έλλεν και στη συνέχεια ξεσπάει στον Έντγκαρ, ο οποίος κάνει να φύγει. Η Κάθριν τον σταματάει και γρήγορα οι δύο νέοι εκδηλώνουν την αγάπη τους.

Αργότερα, η Κάθριν λέει στην Έλλεν ότι ο Έντγκαρ τής έκανε πρόταση γάμου και ότι την αποδέχθηκε. Επίσης, της λέει ότι στην πραγματικότητα δεν αγαπά τον Έντγκαρ, αλλά τον Χίθκλιφ, και ότι δυστυχώς δεν θα μπορούσε ποτέ να παντρευτεί τον Χίθκλιφ, λόγω της δικής του έλλειψης κοινωνικής θέσης και παιδείας. Όμως, ο Χίθκλιφ κρυφάκουσε το μέρος που η Κάθριν έλεγε ότι δεν θα μπορούσε ποτέ να τον παντρευτεί και έτσι εξαφανίστηκε από το σπίτι, χωρίς ν' ακούσει όλη την κουβέντα και την εξομολόγηση της αγάπης της Κάθριν γι' αυτόν. Τρία χρόνια αργότερα, και με τον Χίθκλιφ εξαφανισμένο χωρίς να έχει αφήσει ίχνη, η Κάθριν παντρεύεται τον Έντγκαρ.

Έξι μήνες μετά τον γάμο ο Χίθκλιφ επιστρέφει ως πλούσιος τζέντλεμαν. Η Κάθριν είναι ενθουσιασμένη που τον βλέπει, σε αντίθεση με τον Έντγκαρν που δεν είναι και τόσο ενθουσιασμένος. Η απροσδόκητη εμφάνιση του Χίθκλιφ έγινε αιτία απερίγραπτης δυστυχίας. Η αδελφή του Έντγκαρ, Ιζαμπέλλα, η οποία είναι πλέον 18 ετών, ερωτεύεται τον Χίθκλιφ βλέποντάς τον ως ένα ρομαντικό ήρωα. Εκείνος την περιφρονεί, αλλά ενθαρρύνει την ερωτική της τρέλα, ως μία ευκαιρία για να εκδικηθεί τον Έντγκαρ. Όταν μία μέρα στο Γκρέιντζ ο Χίθκλιφ αγκαλιάζει την Ιζαμπέλλα, τσακώνεται με τον Έντγκαρ με αποτέλεσμα η Κάθριν να κλειδωθεί στο δωμάτιό της και στη συνέχεια να αρρωστήσει.

Ο Χίθκλιφ μένει στα Ανεμοδαρμένα Ύψη, παίζοντας τυχερά παιχνίδια με τον Χίντλεϋ και διδάσκοντας στον Έιρτον κακές συνήθειες. Ο Χίντλεϋ χάνει σταδιακά την περιουσία του και υποθηκεύει το σπίτι στον Χίθκλιφ για να εξοφλήσει τα χρέη του.

Ενώ η Κάθριν είναι άρρωστη, ο Χίθκλιφ κλέβεται με την Ιζαμπέλλα και ο Έντγκαρ αποκηρύσσει την αδελφή του. Το ζευγάρι παντρεύεται και δύο μήνες αργότερα επιστρέφει στα Ανεμοδαρμένα Ύψη. Ο Χίθκλιφ ακούει ότι η Κάθριν είναι άρρωστη και κανονίζει με την Έλλεν να την επισκεφθεί στα κρυφά. Τις πρώτες πρωινές ώρες της ημέρας μετά τη συνάντησή τους, η Κάθριν γεννά την Κάθυ και στη συνέχεια πεθαίνει αφήνοντας το νεογέννητο κοριτσάκι της ορφανό.

Την επόμενη μέρα της κηδείας της Κάθριν, η Ιζαμπέλλα εγκαταλείπει τον Χίθκλιφ και πηγαίνει στη νότια Αγγλία, όπου γεννάει τον Λίντον. Ο Χίντλεϋ πεθαίνει έξι μήνες μετά την Κάθριν και ο Χίθκλιφ γίνεται κύριος του σπιτιού και κηδεμόνας του Έιρτον.

### Τα ώριμα χρόνια του Χίθκλιφ (κεφάλαια 18 έως 31)

Δώδεκα χρόνια αργότερα, η Κάθυ έχει εξελιχθεί σε μία πολύ όμορφη, πνευματώδη κοπέλα που σπάνια έχει βγει έξω από τα όρια του Γκρέιντζ. Ο Έντγκαρ μαθαίνει ότι η Ιζαμπέλλα πεθαίνει, και φεύγει για να πάει να πάρει το γιο της, Λίντον, με σκοπό να τον υιοθετήσει. Καθώς ο Έντγκαρ απουσιάζει, η Κάθυ γνωρίζει τον ξάδελφό της, Έιρτον, κι έτσι μαθαίνει την ύπαρξη της οικίας Ανεμοδαρμένα Ύψη.

Ο Έντγκαρ επιστρέφει με τον Λίντον, ο οποίος είναι ένα αδύναμο και ασθενικό αγόρι. Αν και η Κάθυ συμπαθεί τον Λίντον, ο Χίθκλιφ επιμένει να πάρει το γιο του στα Ανεμοδαρμένα Ύψη.

Τρία χρόνια αργότερα, η Έλλεν και η Κάθυ συναντάνε τον Χίθκλιφ, ο οποίος τις παίρνει στην οικία του για να δούνε τον Λίντον και τον Έιρτον. Ο Χίθκλιφ σχεδιάζει να παντρέψει τον Λίντον με την Κάθυ, ώστε να κληρονομήσει το Θράσκρος Γκρέιντζ. Η Κάθυ και ο Λίντον ξεκινούν μία μυστική φιλία.

Τον Αύγουστο του επόμενου έτους, κι ενώ ο Έντγκαρ είναι πολύ άρρωστος, η Έλλεν και η Κάθυ επισκέπτονται τα Ανεμοδαρμένα Ύψη και ο Χίθκλιφ τις κλειδώνει εκεί θέλοντας να εκβιάσει την Κάθυ να παντρευτεί τον Λίντον και ταυτόχρονα να την εμποδίσει να δει τον πατέρα της, Έντγκαρ.

Μετά από πέντε ημέρες, η Έλλεν αφήνεται ελεύθερη και η Κάθυ δραπετεύει με τη βοήθεια του Λίντον προλαβαίνοντας να δει έγκαιρα τον πατέρα της λίγο πριν πεθάνει.

Όταν ο Έντγκαρ πεθαίνει, ο Λίντον ως σύζυγος -πλέον- της Κάθυ παίρνει την περιουσία της. Πεθαίνει, όμως, κι αυτός κι έτσι η έπαυλη Θράσκρος Γκρέιντζ περνάει στα χέρια του Χίθκλιφ, ενώ η Κάθυ μένει χήρα και ουσιαστικά "αιχμάλωτη" του Χίθκλιφ. Αν και ο Έιρτον προσπαθεί να είναι ευγενικός μαζί της, η Κάθυ κλείνεται στον εαυτό της. Αυτό είναι το σημείο της ιστορίας που καταφτάνει ο κ. Λόκγουντ.

Αφού για κάποιο χρονικό διάστημα ήταν άρρωστος εξαιτίας κάποιου κρυώματος, ο Λόκγουντ αποφασίζει ότι δεν μπορεί να ζήσει άλλο εκεί και πηγαίνει στα Ανεμοδαρμένα Ύψη για να ενημερώσει τον Χίθκλιφ πως επιστρέφει στα νότια.

### Επίλογος (κεφάλαια 32 έως 34)
Τον Σεπτέμβριο, οκτώ μήνες μετά την αναχώρησή του, ο Λόκγουντ επιστρέφει στην περιοχή και αποφασίζει να μείνει στο Θράσκρος Γκρέιντζ (αφού η μίσθωσή του εξακολουθούσε να ισχύει μέχρι τον Οκτώβριο). Η Έλλεν ζει πλέον στα Ανεμοδαρμένα Ύψη. Ο Λόκγουντ πηγαίνει εκεί κι εκείνη συμπληρώνει το υπόλοιπο της ιστορίας.

Η Έλλεν είχε μετακομίσει στα Ανεμοδαρμένα Ύψη αμέσως μετά την αναχώρηση του Λόκγουντ προκειμένου να αντικαταστήσει την οικονόμο που είχε φύγει. Τον Μάρτιο, ο Έιρτον έπαθε ατύχημα με αποτέλεσμα να περιοριστεί στο σπίτι. Κατά τη διάρκεια εκείνης της περιόδου, αναπτύχθηκε φιλία μεταξύ του Έιρτον και της Κάθυ. Αυτό συνεχίστηκε μέχρι τον Απρίλιο, όταν ο Χίθκλιφ άρχισε να συμπεριφέρεται πολύ παράξενα βλέποντας σε οράματα την Κάθριν. Μετά από τέσσερις ημέρες κατά τις οποίες ο Χίθκλιφ δεν έφαγε τίποτα, βρέθηκε νεκρός στο δωμάτιό του και τάφηκε δίπλα στην Κάθριν.

Ο Λόκγουντ επισκέπτεται τους τάφους τους. Πριν φύγει και πάλι για το νότο, μαθαίνει ότι ο Έιρτον και η Κάθυ σχεδιάζουν να παντρευτούν την Πρωτοχρονιά και να ζήσουν στο Θράσκρος Γκρέιντζ, ενώ τα Ανεμοδαρμένα Ύψη θα κλείσουν για πάντα.

## Χαρακτήρες
***Χίθκλιφ**: Βρέθηκε, πιθανόν ορφανός, στους δρόμους του Λίβερπουλ από τον κ. Έρνσω, ο οποίος τον πήρε στα Ανεμοδαρμένα Ύψη. Μεγάλωσε μαζί με την Κάθριν και η αγάπη τους γίνεται το κεντρικό θέμα του πρώτου τόμου. Η εκδίκησή του και οι συνέπειές της είναι το κύριο θέμα του δεύτερου τόμου. Ο Χίθκλιφ θεωρείται τυπικά ένας βυρωνικός ήρωας, αλλά οι κριτικοί βρίσκουν ότι είναι δύσκολο να εκτιμηθεί σε βάθος ο χαρακτήρας του. Η θέση του στην κοινωνία αποτελεί συχνά αντικείμενο μαρξιστικής κριτικής. 
***Κάθριν Έρνσω**: Ο χαρακτήρας της αναφέρεται για πρώτη φορά όταν ο Λόκγουντ ανακαλύπτει το ημερολόγιό της και τα χαρακτικά της. Η ζωή της Κάθριν περιγράφεται σχεδόν με κάθε λεπτομέρεια στον πρώτο τόμο. Φαινομενικά υποφέρει από μια κρίση ταυτότητας, καθώς είναι ανήμπορη να επιλέξει ανάμεσα στη φύση και τον πολιτισμό (και, κατ' επέκταση, στον Χίθκλιφ και τον Έντγκαρ). Η απόφασή της να παντρευτεί τον Έντγκαρ Λίντον και όχι τον Χίθκλιφ έχει θεωρηθεί παράδοση στον πολιτισμό και έχει συνέπειες σε όλους τους χαρακτήρες του βιβλίου. Ο χαρακτήρας της Κάθριν έχει αναλυθεί από πολλές μορφές λογοτεχνικής κριτικής, συμπεριλαμβανομένης της ψυχαναλυτικής και της φεμινιστικής. 
***Έντγκαρ Λίντον**: Εμφανίζεται ως παιδί της οικογένειας Λίντον, που κατοικεί στο Θράσκρος Γκρέιντζ. Η ζωή και οι ιδιοτροπίες του Έντγκαρ έρχονται σε άμεση αντίθεση με εκείνες του Χίθκλιφ και της Κάθριν, με τον Χίθκλιφ να τον αντιπαθεί. Ωστόσο, λόγω της κοινωνικής του θέσης, η Κάθριν παντρεύεται αυτόν και όχι τον Χίθκλιφ. Αυτή η απόφαση, και οι διαφορές μεταξύ του Έντγκαρ και του Χίθκλιφ, έχουν γίνει αντικείμενο φεμινιστικής κριτικής.
***Έλλεν "Νέλλυ" Ντην**: Η δεύτερη και κύρια αφηγήτρια του μυθιστορήματος, η Έλλεν ήταν υπηρέτρια τόσο της οικογένειας Έρνσω όσο και της οικογένειας Λίντον. Είναι ντόπια και έχει γνωρίσει τη ζωή στα Ανεμοδαρμένα Ύψη. Ωστόσο, είναι μία μορφωμένη γυναίκα και έχει ζήσει στο Θράσκρος Γκρέιντζ. Αυτή η ιδέα αντιπροσωπεύεται και από τα δύο της ονόματα: *Έλλεν* είναι το κανονικό της όνομα και χρησιμοποιείται προς ένδειξη σεβασμού, και *Νέλλυ* που το χρησιμοποιούν τα οικεία της πρόσωπα. Το αν η Έλλεν είναι αμερόληπτη και κατά πόσον οι ενέργειές της επηρεάζουν τους άλλους χαρακτήρες είναι δύο σημεία του χαρακτήρα της που συζητιούνται από τους κριτικούς.
***Ιζαμπέλλα Λίντον**: Είναι μέλος της οικογένειας Λίντον, αδερφή του Έντγκαρ. Βλέπει τον Χίθκλιφ ως ρομαντικό ήρωα παρά την προειδοποίηση της Κάθριν, και συμμετέχει ανυποψίαστη στο σχέδιό του για εκδίκηση. Αφού παντρεύτηκε το Χίθκλιφ και κακοποιήθηκε στα Ανεμοδαρμένα Ύψη, το σκάει στο Λονδίνο, όπου γεννά τον Λίντον. Λόγω της βάναυσης κακομεταχείρισής της, πολλές κριτικές, και ιδιαίτερα οι φεμινιστικές, θεωρούν την Ιζαμπέλλα τον πραγματικό "τραγικό ρομαντικό" χαρακτήρα του έργου.
***Χίντλεϋ Έρνσω**: Ο αδελφός της Κάθριν παντρεύεται τη Φράνσες, μία άγνωστη στην οικογένεια γυναίκα, και το αποκαλύπτει μόνο όταν πεθαίνει ο κ. Έρνσω. Η συμπεριφορά του μετά τον θάνατο της Φράνσες καταστρέφει την οικογένεια Έρνσω με το πιοτό και τον τζόγο.
***Έιρτον Έρνσω**: Ο γιος του Χίντλεϋ και της Φράνσες. Αρχικά, τον μεγάλωσε η Έλλεν, αλλά πέρασε στην επιρροή του Τζόζεφ και του Χίθκλιφ. Ο Τζόζεφ προσπαθεί να του ενσταλάξει μία αίσθηση υπερηφάνειας για την κληρονομιά των Έρνσω, παρόλο που ο Έιρτον δεν έχει δικαιώματα σ’ αυτήν. Αντίθετα, ο Χίθκλιφ του διδάσκει κάθε είδος χυδαιότητας, ως ένας τρόπος να εκδικηθεί τον πατέρα του Έιρτον, Χίντλεϋ. Ο Έιρτον μιλάει με προφορά παρόμοια με του Τζόζεφ και εργάζεται ως υπηρέτης στα Ανεμοδαρμένα Ύψη, χωρίς να γνωρίζει τα πραγματικά του δικαιώματα.
***Κάθριν "Κάθυ" Λίντον**: Η κόρη της Κάθριν Έρνσω και του Έντγκαρ Λίντον είναι μία πνευματώδης κοπέλα, αλλά δεν γνωρίζει την ιστορία των γονιών της. Ο Έντγκαρ είναι πολύ προστατευτικός με αυτήν, με αποτέλεσμα η Κάθυ να ψάχνει συνεχώς πέρα από τα όρια του Γκρέιντζ.
***Λίντον Χίθκλιφ**: Ο γιος του Χίθκλιφ και της Ιζαμπέλλα είναι ένα πολύ αδύναμο παιδί και ο χαρακτήρας του μοιάζει με του Χίθκλιφ, χωρίς όμως το μόνο αντισταθμιστικό χαρακτηριστικό του: την αγάπη. Γνωρίζει τον πατέρα του όταν μπαίνει στην εφηβεία και κατόπιν της δικής του καθοδήγησης παντρεύεται την Κάθυ Λίντον.
***Τζόζεφ**: Υπηρέτης στα Ανεμοδαρμένα Ύψη και αφοσιωμένος χριστιανός. Μιλάει με πολύ βαριά προφορά του Γιόρκσιρ.
***Κύριος Λόκγουντ**: Ο αφηγητής του βιβλίου. Έρχεται να νοικιάσει το Θράσκρος Γκρέιντζ από τον Χίθκλιφ για να δραπετεύσει από την κοινωνική ζωή, αλλά τελικά αποφασίζει ότι προτιμά την παρέα από το να καταλήξει σαν τον Χίθκλιφ.
***Φράνσες**: Ένας γενικά συμπαθής χαρακτήρας. Ο γάμος της με τον Χίντλεϋ δεν αποκαλύπτεται παρά μόνο όταν πεθαίνει ο κ. Έρνσω.
***Κέννεθ**: Ένας γιατρός στο κοντινό χωριό Γκίμμερτον.
***Ζίλλα**: Υπηρέτρια του Χίθκλιφ στα Ανεμοδαρμένα Ύψη μετά το θάνατο της Κάθριν.
***Κύριος Γκρην**: Ο δεκάσιμος δικηγόρος του Έντγκαρ που θα άλλαζε τη διαθήκη του πελάτη του για να αποτρέψει την απόκτηση του Θράσκρος Γκρέιντζ από το Χίθκλιφ. Τουναντίον, αλλάζει στρατόπεδο και βοηθά το Χίθκλιφ να κληρονομήσει το Γκρέιντζ.

## Στοιχεία του μυθιστορήματος
* Μερικές αναφορές περιέχουν υπερφυσικά στοιχεία. Με την άφιξή του, ο Λόκγουντ φαίνεται να βλέπει στο υπνοδωμάτιο το φάντασμα της Κάθριν, που τον παρακαλεί να ανοίξει το παράθυρο για να μπει μέσα. Ο Χίθκλιφ βασανίζεται για χρόνια από το "φάντασμα της Κάθριν" και, κατά το θάνατό του, το παράθυρο του δωματίου του ανοίγει, σαν να ενώθηκε με την Κάθριν.
* Σε όλο το μυθιστόρημα αναφέρονται μόνο 2-3 ημερομηνίες και κάποιες από τις ηλικίες των χαρακτήρων. Ωστόσο, η χρονολογική σειρά των γεγονότων είναι ακριβής και συνεπής.
* Το σχέδιο εκδίκησης του Χίθκλιφ, προκειμένου να γίνει ο ιδιοκτήτης στα Ανεμοδαρμένα Ύψη και στο Θράσκρος Γκρέιντζ, βασίζεται αρκετά στους νόμους του κληρονομικού δικαίου που επικρατούσαν εκείνη την εποχή.

## Χρονολόγιο

* 1500: Η χαραγμένη επιγραφή που φέρει το όνομα του Έιρτον Έρνσω στην πέτρα πάνω από τη μπροστινή θύρα στα Ανεμοδαρμένα Ύψη, ενδεχομένως σηματοδοτεί την ολοκλήρωση της οικίας.

* 1757: Γεννιέται ο Χίντλεϋ Έρνσω (καλοκαίρι) και η Έλλεν Ντην.

* 1762: Γεννιέται ο Έντγκαρ Λίντον.

* 1765: Γεννιέται η Κάθριν Έρνσω (καλοκαίρι) και η Ιζαμπέλλα Λίντον (τέλη του έτους).

* 1771: Ο κ. Έρνσω φέρνει τον Χίθκλιφ στα Ανεμοδαρμένα Ύψη (τέλη καλοκαιριού).

* 1773: Η κα Έρνσω πεθαίνει (άνοιξη).

* 1774: Ο Χίντλεϋ στέλνεται στο κολλέγιο.

* 1777: Ο Χίντλεϋ παντρεύεται τη Φράνσες. Ο κ. Έρνσω πεθαίνει και ο Χίντλεϋ επιστρέφει (Οκτώβριος). Ο Χίθκλιφ και η Κάθριν επισκέπτονται για πρώτη φορά το Θράσκρος Γκρέιντζ. Η Κάθριν μένει εκεί (Νοέμβριος) και αργότερα επιστρέφει στα Ανεμοδαρμένα Ύψη (παραμονές Χριστουγέννων).

* 1778: Γεννιέται ο Έιρτον (Ιούνιος). Η Φράνσες πεθαίνει.

* 1780: Ο Χίθκλιφ φεύγει από τα Ανεμοδαρμένα Ύψη. Ο κ. και η κα Λίντον πεθαίνουν.

* 1783: Η Κάθριν παντρεύεται τον Έντγκαρ (Μάρτιος). Ο Χίθκλιφ επιστρέφει (Σεπτέμβριος).

* 1784: Ο Χίθκλιφ παντρεύεται την Ιζαμπέλλα (Φεβρουάριος). Η Κάθριν πεθαίνει και γεννιέται η Κάθυ (20 Μαρτίου). Ο Χίντλεϋ πεθαίνει. Γεννιέται ο Λίντον (Σεπτέμβριος).

* 1797: Η Ιζαμπέλλα πεθαίνει. Η Κάθυ επισκέπτεται τα Ανεμοδαρμένα Ύψη και γνωρίζει τον Έιρτον. Ο Λίντον μεταφέρεται στα Ανεμοδαρμένα Ύψη.

* 1800: Η Κάθυ συναντά τον Χίθκλιφ και βλέπει ξανά τον Λίντον (20 Μαρτίου).

* 1801: Η Κάθυ και ο Λίντον παντρεύονται (Αύγουστος). Ο Έντγκαρ πεθαίνει (Αύγουστος). Ο Λίντον πεθαίνει (Σεπτέμβριος). Ο κ. Λόκγουντ πηγαίνει στο Θράσκρος Γκρέιντζ και επισκέπτεται τα Ανεμοδαρμένα Ύψη ξεκινώντας την αφήγησή του.

* 1802: Ο κ. Λόκγουντ επιστρέφει στο Λονδίνο (Ιανουάριος). Ο Χίθκλιφ πεθαίνει (Απρίλιος). Ο κ. Λόκγουντ ξαναπηγαίνει στο Θράσκρος Γκρέιντζ (Σεπτέμβριος).

* 1803: Η Κάθυ σχεδιάζει να παντρευτεί τον Έιρτον (1 Ιανουαρίου).

## Η έμπνευση για τις τοποθεσίες

Υπάρχουν διάφορες θεωρίες ως προς το ποιο κτίριο ήταν η έμπνευση για τα Ανεμοδαρμένα Ύψη. Ένα είναι το Τοπ Ουίδενς (Top Withens), ένα ερειπωμένο αγρόκτημα που βρίσκεται σε μια απομονωμένη περιοχή του Χάουγουορθ. Ωστόσο, η δομή του δεν ταιριάζει με αυτή της αγροικίας που περιγράφεται στο μυθιστόρημα και επομένως θεωρείται λιγότερο πιθανό να είναι το μοντέλο. Το Τοπ Ουίδενς προτάθηκε για πρώτη φορά ως το μοντέλο της φανταστικής αγροικίας από την Έλλεν Νάσσεϋ, φίλη της Σάρλοτ Μπροντέ.

Η δεύτερη επιλογή είναι το κατεδαφισμένο πλέον Χάυ Σάντερλαντ Χωλ, κοντά στο Χάλιφαξ. Το γοτθικό αυτό οικοδόμημα βρισκόταν κοντά στο μέρος όπου η Έμιλυ Μπροντέ εργάστηκε για λίγο ως παιδαγωγός το 1838. Αν και το κτίριο ήταν πολύ μεγάλο για να θεωρηθεί αγρόκτημα, το Χωλ είχε τερατόμορφους στολισμούς, με γρύπες και δύσμορφους γυμνούς άνδρες, παρόμοιους μ' αυτούς που περιγράφει ο Λόκγουντ στο πρώτο κεφάλαιο του μυθιστορήματος.

Η έμπνευση για το Θράσκρος Γκρέιντζ έχει συνδεθεί παραδοσιακά με το Πόντεν Χωλ κοντά στο Χάουγουορθ. Όμως, πιο πιθανό φαίνεται να είναι το Σίμπντεν Χωλ κοντά στο Χάλιφαξ. Το Θράσκρος Γκρέιντζ που περιγράφει η Έμιλυ Μπροντέ είναι μάλλον ασυνήθιστο. Τοποθετείται μέσα σ' ένα τεράστιο πάρκο - όπως και το Σίμπντεν Χωλ. Συγκριτικά, το πάρκο του Μεγάρου Τσάτσγουορθ (η οικία του δούκα του Ντέβον) έχει μήκος πάνω από 3,2 χιλιόμετρα, αλλά επειδή η έπαυλη βρίσκεται κοντά στη μέση, η απόστασή της από την αγροικία δεν είναι πάνω από 2,7 χλμ. Λαμβάνοντας υπόψη ότι ο Έντγκαρ Λίντον δεν είχε φαινομενικά κάποιον τίτλο, φαίνεται μάλλον περίεργο να κατοικούσε σε τέτοια έπαυλη. Δεν υπάρχει κανένα κτίριο αυτού του μεγέθους κοντά στο Χάουορθ που να βρίσκεται σε πάρκο, παρά μόνο λίγα σπίτια που θα μπορούσαν να εμπνεύσουν κάποια στοιχεία. Αντιθέτως, το Σίμπντεν Χωλ έχει διάφορα χαρακτηριστικά γνωρίσματα που ταιριάζουν με τις περιγραφές του μυθιστορήματος.

## Οι πρώτες κριτικές
Οι αρχικές κριτικές για τα *Ανεμοδαρμένα Ύψη* ήταν ανάμεικτες. Ενώ οι περισσότεροι κριτικοί αναγνώρισαν τη δύναμη και τη φαντασία του μυθιστορήματος, πολλοί βρήκαν την ιστορία αντιπαθητική και ασαφή. Το βιβλίο εκδόθηκε το 1847, σε μία εποχή όπου το υπόβαθρο του συγγραφέα θεωρείτο ότι είχε σημαντικό αντίκτυπο στην ίδια την ιστορία, γεγονός που προκάλεσε την περιέργεια σε πολλούς κριτικούς σχετικά με την πατρότητα του έργου. Ο Χένρυ Φόδερτζιλ Τσόρλεϋ του λογοτεχνικού περιοδικού *Athenaeum* είπε ότι ήταν μία "*δυσάρεστη ιστορία*" και ότι οι Μπελ (οι αδελφές Μπροντέ δηλαδή) "*φαίνεται να θίγουν επώδυνα και εξαιρετικά ζητήματα*".

Η Έμιλυ Μπροντέ έσωσε αποσπάσματα από πέντε κριτικές της έκδοσης του 1847, από τις οποίες αναγνωρίστηκαν οι τέσσερις ως δημοσιεύσεις του Ιανουαρίου του 1848 στα έντυπα *Atlas, Douglas Jerrold's Weekly Newspaper, Examiner και Britannia*. Η πέμπτη κριτική δεν έχει ούτε ημερομηνία ούτε πηγή.

Η άποψη του *Atlas* ήταν ότι η ιστορία είναι "*παράξενη και άτεχνη*", αλλά σχολίασε ότι κάθε κεφάλαιο φαίνεται να περιέχει ένα "*είδος άγριας δύναμης*". Συνοψίζοντας το μυθιστόρημα έγραψε ότι "*Δεν γνωρίζουμε κανένα έργο σε όλο το φάσμα της [[Μυθοπλασία|μυθοπλαστικής]] λογοτεχνίας που να παρουσιάζει τόσο συγκλονιστικές εικόνες των χειρότερων μορφών ανθρωπιάς. Δεν υπάρχει σε ολόκληρο το δράμα ούτε ένας χαρακτήρας που να μην είναι εντελώς απεχθής ή περιφρονητικός... Ακόμα και οι γυναικείοι χαρακτήρες προκαλούν κάτι από απέχθεια ή αρκετή περιφρόνηση. Όλοι τους είναι όμορφοι και αξιαγάπητοι στην παιδική τους ηλικία αλλά καταλήγουν κακοί*".

Η κριτική του *Graham's Lady Magazine* ήταν ωμή: "*Είναι μυστήριο πώς ένας άνθρωπος θα μπορούσε να επιχειρήσει να γράψει ένα τέτοιο βιβλίο, όπως το συγκεκριμένο, χωρίς ν' [[Αυτοκτονία|αυτοκτονήσει]] πριν το τελειώσει. Είναι ένας συνδυασμός χυδαίας ανηθικότητας και αφύσικης φρίκης*".

Η κριτική του *Douglas Jerrold's Weekly Newspaper* ήταν πιο θετική, αν και σοκαρισμένη από τις ωμές απεικονίσεις του μυθιστορήματος: "*Στα Ανεμοδαρμένα Ύψη ο αναγνώστης σοκάρεται, αηδιάζει, σχεδόν αρρωσταίνει από τις λεπτομέρειες της σκληρότητας, της απανθρωπιάς και του πιο διαβολικού μίσους και εκδίκησης, ενώ σε άλλες στιγμές εμφανίζονται ισχυρές μαρτυρίες για την υπέρτατη δύναμη της αγάπης - ακόμα και στους δαίμονες με ανθρώπινη μορφή. Οι γυναίκες στο βιβλίο είναι παράξενης [[Διάβολος|διαβολικής]]-[[Άγγελος|αγγελικής]] φύσης, δελεαστικές και τρομερές, και οι άντρες είναι απερίγραπτοι απ' το ίδιο το βιβλίο*". Ωστόσο, η κριτική τόνισε επίσης τη "*μεγάλη δύναμη*" του μυθιστορήματος και τις προκλητικές του ιδιότητες. Είπε ότι ήταν ένα "*περίεργο είδος βιβλίου που εμπλέκει την κανονική κριτική, η οποία είναι αδύνατο να το αφήσει στην άκρη και να μην πει τίποτα γι' αυτό*". Παρόλο που το *Examiner* συμφώνησε ότι το βιβλίο είναι περίεργο, το είδε ως "*άγριο, μπερδεμένο, ασυνάρτητο και απίθανο*". Η άποψη του *Britannia* καθρεφτίζεται σε σχόλια για τους δυσάρεστους χαρακτήρες, υποστηρίζοντας ότι θα ήταν πολύ καλύτερο ρομάντζο "*αν οι χαρακτήρες δεν ήταν τόσο βίαιοι και καταστροφικοί όπως ο Χίθκλιφ*". Η αγνώστων στοιχείων κριτική ήταν λιγότερο αρνητική, θεωρώντας το βιβλίο ως "*ένα έργο μεγάλων δυνατοτήτων*" και επισημαίνοντας ότι "*δεν εμφανίζονται κάθε μέρα τόσο καλά μυθιστορήματα*".
            
## Ελληνικές εκδόσεις
Στην Ελλάδα το μυθιστόρημα έχει κυκλοφορήσει από τις εκδόσεις:
*εκδόσεις Γλάρος (μετάφραση Βασίλη Καζαντζή, 1943),
*εκδόσεις Ίκαρος (μετ. Βασίλη Καζαντζή, 1948 και 1952), 
*εκδόσεις Ρομάντσο (μετ. Σπύρου Γαλαίου, με τίτλο *Ο πύργος των καταιγίδων*),
*εκδόσεις Μπόμπολης (μετ. Γεωργίας Αλεξίου-Πρωταίου, 1965, με τίτλο *Ο πύργος των καταιγίδων*),
* εκδόσεις Καμπανάς (μετ. Βασίλη Λιάσκα, με τίτλο *Ο πύργος των καταιγίδων*),
* εκδόσεις Δαρεμάς (μετ. Π. Παπαγεωργίου, με τίτλο *Ο πύργος των καταιγίδων*),
*εκδόσεις Γεμεντζόπουλος (μετ. Ζήνα Γ. Λινάκη, επιμέλεια Πάνου Γ. Μαζαράκη, μακέτα-εικονογράφηση Τάκη Δαρζέντα, 1967), 
*εκδόσεις "Βιβλιοθήκη για όλους" (μετ. Γεωργίας Αλεξίου-Πρωταίου, χ.χ., με τίτλο *Ο πύργος των καταιγίδων*, έκδοση στην οποία περιλαμβάνονται και μεταφράσεις ποιημάτων της),
*εκδόσεις Κάκτος (μετ. Βασίλη Καζαντζή, 1980), 
*εκδόσεις Πάλιντρομ (μετ. Κλεονίκης Γιαννοπούλου, 1994), 
*εκδόσεις Άγρα (μετ. Άρη Μπερλή, 1995)
*εκδόσεις Παπαδόπουλος (μετ. Ροζίνα Μπέρκνερ, 1999), 
*εκδόσεις Modern Times (μετ. Μαρίας Σπηλιοπούλου, 2000), 
*εκδόσεις De Agostini Hellas (μετ. Νίκου Νικολάκη, 2000),
*εκδόσεις Παπαδόπουλος (μετ. Νεκτάριου Ντεληγιώργη, 2005), 
*εκδόσεις Χαρλένικ Ελλάς (μετ. Κλαίρης Λαϊνά, 2008), 
*εκδόσεις Σ. Ι. Ζαχαρόπουλος (μετ. Βίκυς Κυριαζή), 
*εκδόσεις Σαββάλας (μετ. Βεατρίκης Κάντζολα-Σαμπατάκου)
* εκδόσεις Μ. Πεχλιβανίδη & Σία Α.Ε. (Κλασσικά Εικονογραφημένα με τίτλο *Ο πύργος των καταιγίδων*) κ.ά.

## Αναφορές στα Ανεμοδαρμένα Ύψη
### Λογοτεχνία
* Στο δοκίμιο του Αλμπέρ Καμύ *Ο επαναστατημένος άνθρωπος*, ο Χίθκλιφ συγκρίνεται με έναν ηγέτη επαναστατών. Και οι δύο παρασύρονται από ένα είδος τρέλας: ο ένας από ασύνετη αγάπη και ο άλλος από καταπίεση. Ο Καμύ αντιπαραθέτει την έννοια της αντίδρασης του Χίθκλιφ προς την Κάθριν με την αντίδραση ενός επαναστάτη απογοητευμένου από τα ιδανικά που είχε κάποτε. 
* Η Μαρύζ Κοντέ στο μυθιστόρημά της *Windward Heights* διασκευάζει τα *Ανεμοδαρμένα Ύψη* και η υπόθεση διαδραματίζεται στη Γουαδελούπη και την Κούβα.  
* Η Σύλβια Πλαθ και ο Τεντ Χιουζ έγραψαν ποιήματα με τίτλο "Wuthering Heights".
* Η Ανν Κάρσον έγραψε ένα ποίημα με τίτλο "The Glass Essay", στο οποίο υπάρχουν πολλές αναφορές στα *Ανεμοδαρμένα Ύψη* και στη ζωή της Έμιλυ Μπροντέ.
* Το μυθιστόρημα του Τζέημς Στόνταρντ "The False House" περιέχει πολλές αναφορές στα *Ανεμοδαρμένα Ύψη*.
* Στο μυθιστόρημα *H: The Story of Heathcliff's Journey Back to Wuthering Heights*, η Λιν Χαιρ-Σάρτζεντ αφηγείται την ιστορία για το πως ο Χίθκλιφ ανακαλύπτει ότι είναι ο γιος και κληρονόμος του Έντουαρντ Ρότσεστερ και της Μπέρθα Μέισον (από το *[[Τζέιν Έιρ]]*).
* Ο Τζάσπερ Φορντ στη σειρά περιπετειών *Η επόμενη Πέμπτη* αναφέρει συχνά τον Χίθκλιφ ως τον πιο τραγικό ρομαντικό ήρωα. Στο βιβλίο του Φορντ *The Well of Lost Plots*, αποκαλύπτεται ότι όλοι οι χαρακτήρες από τα *Ανεμοδαρμένα Ύψη* υποχρεώθηκαν να συμμετάσχουν σε ομαδικές συναντήσεις διαχείρισης θυμού. 
* Στο *Heathcliff and the Great Hunger* (1995), ο Τέρρυ Ήγκλτον φέρει τον Χίθκλιφ να ήταν στην πραγματικότητα πρόσφυγας από τον Μεγάλο Ιρλανδικό Λιμό της Πατάτας.
* Στον πρόλογο του μυθιστορήματος *Το γαλάζιο τ' ουρανού*, ο Γάλλος συγγραφέας Ζωρζ Μπατάιγ αναφέρει ότι, κατά την άποψή του, το *Ανεμοδαρμένα Ύψη* ανήκει σ' αυτά τα σπάνια έργα της λογοτεχνίας που γράφτηκαν από μία εσωτερική αναγκαιότητα.
* Το *Εδώ στη Γη* της Άλις Χόφμαν είναι μία μοντέρνα εκδοχή του βιβλίου *Ανεμοδαρμένα Ύψη*.
* Στο μυθιστόρημα της Νταϊάν Σέττερφιλντ *Η δέκατη τρίτη ιστορία* γίνεται συχνά αναφορά στα *Ανεμοδαρμένα Ύψη*. Η σχέση μεταξύ του Τσάρλι και της Ίζαμπελ Άνγκλφιλντ παραλληλίζεται με πολλούς τρόπους μ' αυτήν του Χίθκλιφ και της Κάθριν.
* Ο Μισέλ Ουελμπέκ στο πρώτο του μυθιστόρημα, *Η επέκταση του πεδίου της πάλης*, κάνει μία σύντομη αναφορά στα *Ανεμοδαρμένα Ύψη* ("Είμαστε πολύ μακριά από τα Ανεμοδαρμένα Ύψη") με το επιχείρημα ότι καθώς οι ανθρώπινες σχέσεις σταδιακά εξαφανίζονται, δεν είναι δυνατόν να υπάρξουν τέτοιες ιστορίες θυελλώδους πάθους.   
* Το *Wuthering High* της Κάρα Λόκγουντ επικεντρώνεται σ' ένα οικοτροφείο που είναι στοιχειωμένο από νεκρούς κλασικούς συγγραφείς, μεταξύ των οποίων είναι και η Έμιλυ Μπροντέ. Το μυθιστόρημά της αναφέρεται αρκετές φορές ενώ εμφανίζονται ακόμα και χαρακτήρες της.
* Το βιβλίο της Μιζούκι Νομούρα *"Bungaku shoujo" to Uekawaku Ghost* (2006) αναφέρεται σε -αλλά και αντλεί- υλικό σε μεγάλο βαθμό από τα *Ανεμοδαρμένα Ύψη*.
* Το τρίτο βιβλίο της Ιαπωνίδας μυθιστοριογράφου Μινάι Μιζουμούρα, με τίτλο *A Real Novel* (2002), είναι μία προσαρμογή του βιβλίου της Έμιλυ Μπροντέ και διαδραματίζεται στη μεταπολεμική Ιαπωνία, περιλαμβάνοντας έναν μισό Κινέζο και μισό Ιάπωνα Χίθκλιφ και μία ακόμα πιο προβληματική Έλλεν. Το βιβλίο αναπαριστά την ιστορία της σύγχρονης ιαπωνικής λογοτεχνίας με την απορρόφηση και τη μετατροπή κλασικών δυτικών έργων μέσα στο ιαπωνικό λογοτεχνικό πλαίσιο.  
* Ο Αφγανός μυθιστοριογράφος Χαλέντ Χοσσεϊνί στο πρώτο του μυθιστόρημα, με τίτλο *[[Χαρταετοί πάνω από την πόλη]]*, αναφέρεται στα *Ανεμοδαρμένα Ύψη* όταν ο Αμίρ ρωτά τη Σοράγια ποιο βιβλίο διαβάζει κι εκείνη απαντά "είναι μια θλιβερή ιστορία".
* Στο μυθιστόρημα της Στέφανι Μέγιερ *[[Λυκόφως (μυθιστόρημα)|Λυκόφως]]*, η Μπέλλα Σουάν διαβάζει τα *Ανεμοδαρμένα Ύψη*. Στην *[[Έκλειψη (μυθιστόρημα)|Έκλειψη]]* χρησιμοποιούνται πολλά αποσπάσματα από τα *Ανεμοδαρμένα Ύψη* για να συγκριθεί η σχέση της Μπέλλα Σουάν με τον Έντουαρντ Κάλλεν και τον Τζέικομπ Μπλακ με τις σχέσεις που είχε η Κάθριν με τον Χίθκλιφ και τον Έντγκαρ.
* Στο δεύτερο μυθιστόρημα της Κίραν Ντεσάι, *Η κληρονομιά της απώλειας*, η Σάι διαβάζει αρκετές φορές τα *Ανεμοδαρμένα Ύψη*.
* Στο βιβλίο *Ο αγγελιοφόρος* του Αυστραλού συγγραφέα Μάρκους Ζούσακ, ο Εντ (ο κύριος χαρακτήρας) διαβάζει τα *Ανεμοδαρμένα Ύψη* σε μία ηλικιωμένη κυρία.
* Στη σειρά μάνγκα και άνιμε *Aoi Hana* ένας από τους κύριους χαρακτήρες παίζει το ρόλο του Χίθκλιφ σ' ένα σχολικό φεστιβάλ δράματος.
* Η Αμερικανίδα συγγραφέας Μαρίσα Πεσλ αναφέρεται στα *Ανεμοδαρμένα Ύψη* στο κεφάλαιο 3 του βιβλίου *Special Topics in Calamity Physics*.
* Σε μία συνέντευξή του για το βιβλίο *Η βουή και η μανία*, ο Ουίλλιαμ Φώκνερ αναφέρθηκε στον χαρακτήρα Κάντι χρησιμοποιώντας τη φράση "my heart's darling" που χρησιμοποιούσε ο Χίθκλιφ για να περιγράψει την Κάθριν Έρνσω.

### [[Μουσική]]
* Το 1976 οι Genesis κυκλοφόρησαν το δίσκο *Wind & Wuthering*, ο τίτλος και το εξώφυλλο του οποίου είναι εμπνευσμένα από τα *Ανεμοδαρμένα Ύψη*. Επιπλέον, ο δίσκος περιλαμβάνει δύο ορχηστρικά κομμάτια με τίτλο "Unquiet Slumbers For The Sleepers..." και "...In That Quiet Earth" αντίστοιχα, τα οποία είναι οι τελευταίες λέξεις του μυθιστορήματος.
* Το 1978 η Αγγλίδα τραγουδίστρια Κέητ Μπους κυκλοφόρησε τραγούδι με τίτλο "Wuthering Hights", το οποίο γνώρισε και εκτελέσεις από άλλους καλλιτέχνες. Το τραγούδι είναι εμπνευσμένο κυρίως από την κινηματογραφική εκδοχή του 1939 που επηρέασε βαθιά την τραγουδίστρια όταν ήταν μικρή. Είναι το πρώτο single της Μπους, η οποία το ερμηνεύει από την πλευρά της Κάθριν χρησιμοποιώντας και κάποιες φράσεις της από το βιβλίο τόσο στο ρεφραίν ("Let me in! I'm so cold!") όσο και στα κουπλέ ("bad dreams in the night").  
* Η Γιόκο Όνο στο τραγούδι "You're the One", που περιλαμβάνεται στο δίσκο *Milk and Honey* (1984), συγκρίνει τη σχέση της με τον Τζον Λέννον θεωρώντας πως η κοινωνία τούς έβλεπε σαν τον Χοντρό και Λιγνό, και οι ίδιοι σαν τον Χίθκλιφ και την Κάθριν.
* Τα τραγούδια "Total Eclipse of the Heart" (1983) και "It's All Coming Back to Me Now" (1989), που έγραψε ο Τζιμ Στάινμαν, είναι εμπνευσμένα από τα *Ανεμοδαρμένα Ύψη*. 
* Ο Μάικλ Πεν κάνει αναφορά στον Χίθκλιφ στο τραγούδι του "No Myth" (1989).
* Το ιαπωνικό συγκρότημα Ali Project κυκλοφόρησε δύο εκτελέσεις ενός τραγουδιού με τίτλο "Wuthering Hights" (το 1992 και το 2006).
* Οι Diva Destruction κάνουν αναφορά στον Χίθκλιφ και στην Κάθριν σ' ένα τραγούδι με τίτλο "Heathcliff" (2003).
* Το 2003, η Ιαπωνίδα τραγουδοποιός Τσιχίρο Ονιτσούκα κυκλοφόρησε ένα τραγούδι με τίτλο "嵐ヶ丘", που είναι η ιαπωνική μετάφραση του τίτλου "Ανεμοδαρμένα Ύψη".
* Στο τραγούδι "Έπεσε έρωτας" (2003), που ερμήνευσε ο Κώστας Μακεδόνας σε μουσική και στίχους του Σταμάτη Κραουνάκη, ο τελευταίος στίχος είναι "πάμε ξανά για τ' ανεμοδαρμένα Ύψη".
* Το 2005, η Ιαπωνίδα βιολίστρια Ικούκο Καβάι συνέθεσε ένα οργανικό κομμάτι με τίτλο "Wuthering Heights". Η λίγο πιο περίτεχνη παραλλαγή του περιλαμβάνει τον υπότιτλο "Dear Heathcliff".
* Στο τραγούδι "A Dark Congregation" (2006) που κυκλοφόρησε το ανεξάρτητο ροκ συγκρότημα The Hush Sound, ο στίχος "we are surrounded by all of the quiet sleepers inside the quiet earth" κάνει αναφορά στις τελευταίες λέξεις του μυθιστορήματος.
* Στο τραγούδι "10.000 Nights of Thunder" (2007), το δανέζικο συγκρότημα Alphabeat κάνει αναφορά στα *Ανεμοδαρμένα Ύψη* με το στίχο "Wuthering Heights and the stormy nights". 
* Το 2008 οι Death Cab for Cutie κυκλοφόρησαν το τραγούδι "Cath...", το οποίο είναι εμπνευσμένο από τα "Ανεμοδαρμένα Ύψη".
* Wuthering Hights είναι το όνομα ενός συγκροτήματος από τη Δανία.
* Το 2013 η Καίτη Γαρμπή κυκλοφόρησε ένα τραγούδι με τίτλο "Ανεμοδαρμένα Ύψη" (μουσική: Γ. Σαμπάνης, στίχοι: Ε. Γιαννατσούλια), ενώ σε σκηνή του ομώνυμου videoclip διαβάζει το βιβλίο *Ο πύργος των καταιγίδων.*

### [[Τηλεόραση]] και κινηματογράφος
* Σ' ένα επεισόδιο της τηλεοπτικής σειράς *Το ιπτάμενο τσίρκο* (1970), οι Monty Python εκτελούν ένα νούμερο από τα *Ανεμοδαρμένα Ύψη* όπου οι ηθοποιοί επικοινωνούν μέσω σημαιών (2η σαιζόν, επεισόδιο 15).
* Σ' ένα επεισόδιο του κόμικ "Sabrina the Teenage Witch", η θεία Ζέλντα διαβάζει τα *Ανεμοδαρμένα Ύψη*.
* Στην ταινία *[[Ένας Αμερικανός Λυκάνθρωπος στο Λονδίνο|Ένας Αμερικανός λυκάνθρωπος στο Λονδίνο]]* (*An American Werewolf in London*, 1981), δύο Αμερικανοί τουρίστες σχολιάζουν ακούγοντας κάποια ουρλιαχτά ότι "μπορεί να είναι ο Χίθκλιφ που ψάχνει την Κάθριν".
* Σ' ένα επεισόδιο της τηλεοπτικής σειράς *Φρέιζερ*, ο Φρέιζερ Κρέιν, μαθαίνοντας ότι η Ντάφνι είναι στο σπίτι του Νάιλς, αναφωνεί: "Έχετε μία ευάλωτη γυναίκα και έναν άστατο άντρα σ' ένα γοτθικό σπίτι μία βροχερή νύχτα. Το μόνο που λείπει είναι να φωνάξει κάποιος "Χίθκλιφ!".
* Σ' ένα επεισόδιο του πέμπτου κύκλου της σειράς ''Τα φιλαράκια'' έγινε αναφορά στα *Ανεμοδαρμένα Ύψη*.
* Σ' ένα επεισόδιο της σειράς *[[Dark Angel (τηλεοπτική σειρά)|Dark Angel]]*, η Original Cindy αναφέρθηκε στη συμπεριφορά του Άλεκ λέγοντας ότι θυμίζει τον Χίθκλιφ.
* Σ' ένα επεισόδιο της σειράς *[[Η τρελή οικογένεια του Μάλκολμ]]* (*Malcolm in the Middle*), ο Μάλκολμ (Φράνκι Μουνίζ) έχει να κάνει μία εργασία πάνω στα *Ανεμοδαρμένα Ύψη*.   
* Στην ταινία *Sky Captain: Ο κόσμος του αύριο* (*Sky Captain and the World of Tomorrow*, 2004), μία μαρκίζα θεάτρου διαφημίζει την ταινία *Ανεμοδαρμένα Ύψη* (1939) με πρωταγωνιστή το Λώρενς Ολίβιε.
* Στην ταινία *Εξομολογήσεις μιας έφηβης* (*Confessions of a Teenage Drama Queen*, 2004), ο χαρακτήρας της Λίντσεϋ Λόχαν βλέπει τον αγαπημένο της τραγουδιστή στη Νέα Υόρκη και παρατηρεί ότι "αν εξαιρέσεις τα σκουπίδια και τα αυτοκίνητα, είναι σαν ν' ακολουθείς τον Χίθκλιφ στα χωράφια".  
* Στην ταινία *Sex and the City* (2008), η Κάρρι αναφέρει τα *Ανεμοδαρμένα Ύψη* ως μία τραγική ιστορία αγάπης.
* Στην ταινία ''Λυκόφως'' αναφέρεται ως το αγαπημένο βιβλίο της Μπέλλα Σουάν (Κρίστεν Στιούαρτ) και του Έντουαρντ Κάλλεν (Ρόμπερτ Πάττινσον).  
* Στην ταινία *[[Η πρόταση]]* (2009), ο χαρακτήρας της Σάντρα Μπούλοκ δηλώνει ότι διαβάζει τα *Ανεμοδαρμένα Ύψη* κάθε Χριστούγεννα.
* Σ' ένα επεισόδιο του *Peep Show* του βρετανικού Channel 4, το βιβλίο *Ανεμοδαρμένα Ύψη* είναι αντικείμενο συζήτησης.
* Σ' ένα επεισόδιο της σειράς *[[Καλή τύχη Τσάρλι|Καλή τύχη, Τσάρλι]]* (*Good Luck Charlie*) του Disney Channel, ο PJ έχει να κάνει μία εργασία για το σχολείο με θέμα τα *Ανεμοδαρμένα Ύψη*.  
* Σ' ένα επεισόδιο της σειράς *Bones* (2011), η δρ. Μπρένναν συγκρίνει τον ύποπτο με τον Χίθκλιφ από τα *Ανεμοδαρμένα Ύψη*, οδηγώντας τον στην ομολογία του εγκλήματος. 
* Η τηλεοπτική σειρά *[[The Vampire Diaries|Τα ημερολόγια ενός βρικόλακα]]* (2011) αναφέρθηκε στα *Ανεμοδαρμένα Ύψη*.

### Άλλες αναφορές
* Ο ηθοποιός Χηθ Λέτζερ και η αδελφή του, Κάθριν, πήραν τα ονόματά τους από τον Χίθκλιφ και την Κάθριν.
* Ο πρώην πρωθυπουργός του Ηνωμένου Βασιλείου, Γκόρντον Μπράουν, είπε σε μία συνέντευξή του ότι συμφωνεί απολύτως με ορισμένες γυναίκες που τον συνέκριναν με τον Χίθκλιφ, διευκρινίζοντας ότι ο ίδιος είναι ένας «ίσως μεγαλύτερος σε ηλικία και σοφότερος Χίθκλιφ».
* Ο ηθοποιός Τζόννυ Ντεπ ρωτήθηκε σε μία συνέντευξή του αν είναι ρομαντικός και εκείνος απάντησε "Αν είμαι ρομαντικός; Έχω δει τα *Ανεμοδαρμένα Ύψη* δέκα φορές. Είμαι ρομαντικός".

## Μεταφορές του βιβλίου
### Στην τηλεόραση, το ραδιόφωνο και τον κινηματογράφο
*1920: Η παλαιότερη κινηματογραφική εκδοχή του έργου γυρίστηκε στην Αγγλία, σε σκηνοθεσία του Άλμπερτ Βίκτορ Μπραμπλ. Είναι άγνωστο αν εξακολουθούν να υπάρχουν κάποιες κόπιες.  
*1939: *[[Ο πύργος των καταιγίδων (ταινία, 1939)|Ο πύργος των καταιγίδων]]* (ή *Ανεμοδαρμένα Ύψη*), με πρωταγωνιστές την Μερλ Όμπερον στο ρόλο της Κάθριν Έρνσω-Λίντον, τον Λώρενς Ολίβιε ως Χίθκλιφ, τον Ντέηβιντ Νίβεν ως Έντγκαρ Λίντον, τη Φλόρα Ρόμπσον ως Έλλεν Ντην, τον Ντόναλντ Κρισπ ως δρα Κέννεθ, την Τζέραλντιν Φιτζέραλντ ως Ιζαμπέλλα Λίντον κ.ά. Την προσαρμογή του σεναρίου έκαναν οι Τσαρλς ΜακΆρθουρ, Μπεν Χεκτ και Τζον Χιούστον. Η ταινία γυρίστηκε ασπρόμαυρη με σκηνοθέτη τον Ουίλλιαμ Ουάιλερ. Η εκδοχή αυτή, όπως και πολλές άλλες, εξάλειψε την ιστορία της δεύτερης γενιάς (της Κάθυ, του Λίντον και του Έιρτον). Κέρδισε το New York Film Critics Circle Award για την Καλύτερη Ταινία (την ίδια χρονιά με την υπερπαραγωγή *[[Όσα παίρνει ο άνεμος (ταινία)|Όσα παίρνει ο άνεμος]]*) και ήταν υποψήφια για Όσκαρ Καλύτερης Ταινίας.  
*18 Σεπτεμβρίου 1939: Ραδιοφωνική μεταφορά στην εκπομπή του CBS "Lux Radio Theater" με τους Μπάρμπαρα Στάνγουικ, Άιντα Λουπίνο κ.ά. 
*4 Νοεμβρίου 1940: Ραδιοφωνική μεταφορά στην εκπομπή "Lux Radio Theater" με τους Άιντα Λουπίνο και Μπάζιλ Ράθμποουν.
*1945: Η ραδιοφωνική εκπομπή "The Weird Circle" μετέδωσε μία συμπυκνωμένη 30λεπτη εκδοχή του μυθιστορήματος.
*25 Φεβρουαρίου 1945: Ραδιοφωνική μεταφορά στην εκπομπή του CBS "The Screen Guild Theater" με τους Μερλ Όμπερον και Κορνέλ Ουάιλντ.
*1948: Το τηλεοπτικό κανάλι BBC πρόβαλε ζωντανά μία 90λεπτη εκδοχή του μυθιστορήματος (η οποία δεν σώζεται).  
*1 Απριλίου 1949: Ραδιοφωνική μεταφορά στην εκπομπή του CBS "Ford Theater" με τον Μοντγκόμερυ Κλιφτ.
*9 Αυγούστου 1951: Ραδιοφωνική μεταφορά στην εκπομπή του NBC "Screen Directors Playhouse" με τον Τζέημς Μέισον και τη Ντόροθυ ΜακΓκουάιρ.
*1953: Τηλεοπτική μεταφορά στο BBC, με τον Ρίτσαρντ Τοντ στο ρόλο του Χίθκλιφ και την Υβόν Μίτσελ στο ρόλο της Κάθριν. Αυτή η εκδοχή δεν σώζεται στα αρχεία του BBC. Σύμφωνα με τον Νάιτζελ Νιλ, που έκανε την προσαρμογή του σεναρίου, ο Τοντ εμφανίστηκε μία μέρα στο BBC και είπε ότι ήθελε να παίξει τον Χίθκλιφ γι' αυτούς. Ο Νιλ αναγκάστηκε να γράψει το σενάριο μέσα σε μόνο μία εβδομάδα, καθώς η παραγωγή ήταν βιαστική. 
*1954: Ισπανόφωνη κινηματογραφική μεταφορά με τίτλο "Άβυσσοι του Πάθους" (*Abismos de Pasión*) σκηνοθεσίας του Λουίς Μπουνιουέλ. Ίσως είναι η μόνη ταινία που ακολουθώντας το πνεύμα του μυθιστορήματος της Μπροντέ αντανακλά τις αυθεντικές προσωπικότητες των χαρακτήρων, χωρίς καμία προσπάθεια να τους ωραιοποιήσει και χωρίς να υποκύψει στους κανόνες του Χόλλυγουντ. Η ιστορία διαδραματίζεται στο καθολικό Μεξικό, με τον Χίθκλιφ να ονομάζεται *Αλεχάντρο* και την Κάθριν να ονομάζεται *Καταλίνα*. Στην εκδοχή αυτή υποτίθεται ότι ο Χίθκλιφ/Αλεχάντρο έχει γίνει πλούσιος κάνοντας συμφωνία με τον Σατανά. Οι ''New York Times'' αξιολόγησαν την επανέκδοση της ταινίας ως "ένα σχεδόν μαγικό παράδειγμα για το πώς ένας μεγαλοφυής καλλιτέχνης μπορεί να πάρει ένα κλασικό έργο κάποιου άλλου και να το διαμορφώσει ώστε να ταιριάζει με το ταμπεραμέντο του χωρίς πραγματικά να το βεβηλώσει" επισημαίνοντας επιπλέον ότι παρόλο που η ταινία είναι ισπανική και καθολική, εξακολουθεί να είναι εξαιρετικά πιστή στο πνεύμα της Μπροντέ.    
*14 Σεπτεμβρίου 1954: Ραδιοφωνική μεταφορά στην εκπομπή του NBC "Lux Radio Theater" με την Μερλ Όμπερον και τον Κάμερον Μίτσελ.   
*1962: Το BBC πρόβαλε τηλεοπτικά μία νέα παραγωγή της εκδοχής του 1953, η οποία και σώζεται στα αρχεία. Η προσαρμογή του Νιλ επικεντρώνεται στο πρώτο μισό του μυθιστορήματος, αφαιρώντας εντελώς τη δεύτερη γενιά των Έρνσω και των Λίντον. Η Κλαιρ Μπλουμ υποδύθηκε την Κάθριν και ο Κιθ Μίτσελ τον Χίθκλιφ.
*1966: Προβλήθηκε στην Ινδία το μιούζικαλ *Dil Diya Dard Liya*, του οποίου η ιστορία και οι χαρακτήρες βασίστηκαν στα *Ανεμοδαρμένα Ύψη*. Τα ονόματα, οι τοποθεσίες, αλλά και πολλές από τις εξελίξεις της πλοκής, προσαρμόστηκαν στις ανάγκες του ινδικού κοινού.
*1967: Προβάλλεται από το BBC η σειρά *Ανεμοδαρμένα Ύψη* με τον Ίαν ΜακΣέιν ως Χίθκλιφ και την Άντζελα Σκούλαρ ως Κάθυ.
*1968: Μεταφορά για τη γαλλική τηλεόραση, με τίτλο *Les Hauts de Hurlevent*, σκηνοθεσίας του Ζαν-Πωλ Καρρέρ με τη Ζενεβιέβ Καζίλ ως Κάθριν και τον Κλωντ Τιτρ ως Χίθκλιφ.
*Μεταφορά στην ελληνική ραδιοφωνική εκπομπή "Το Θέατρο της Εβδομάδος" με τίτλο *Ο πύργος των καταιγίδων*, σε θεατρική διασκευή και σκηνοθεσία του Κωστή Λειβαδέα, με την Ελένη Χατζηαργύρη στο ρόλο της Κατερίνας (Κάθριν), τον Ανδρέα Μπάρκουλη στο ρόλο του Χίθκλιφ, την Άννα Παϊταζή ως Νέλλυ, την Αιμιλία Υψηλάντη ως Ισαβέλλα (Ιζαμπέλλα), τον Ιάκωβο Ψαρρά ως Ζόζεφ (Τζόζεφ), τον Μεγακλή Βιντιάδη ως Χίντλεϋ και τον Γιώργο Μούτσιο ως Έντγκαρ Λίντον. 
*1970: *Ανεμοδαρμένα Ύψη* με τον Τίμοθυ Ντάλτον ως Χίθκλιφ και την Άννα Κάλντερ-Μάρσαλ ως Κάθριν. Η ταινία δεν καλύπτει ολόκληρη την ιστορία και τονίζει ότι ο Χίθκλιφ μπορεί να είναι ετεροθαλής αδελφός της Κάθριν. Αυτή είναι η πρώτη έγχρωμη κινηματογραφική μεταφορά του μυθιστορήματος και κέρδισε την αποδοχή με το πέρασμα του χρόνου, αν και αρχικά δεν είχε γίνει ιδιαίτερα αποδεκτή. Ο δε χαρακτήρας του Χίντλεϋ απεικονίζεται πολύ πιο συμπαθητικός και η ιστορία του είναι διαφοροποιημένη.
*Αρχές της δεκαετίας του 1970: Η αιγυπτιακή τηλεόραση πρόβαλε μία εκδοχή του βιβλίου σε σειρά.
*1978: Άλλη μία τηλεοπτική μεταφορά στο BBC, σε σκηνοθεσία του Πήτερ Χάμμοντ, παραγωγή του Τζόναθαν Πάουελ και σενάριο των Χιου Λέοναρντ και Ντέηβιντ Σνόντιν. Η μεταφορά αυτή καλύπτει ολόκληρη την ιστορία και κυκλοφόρησε σε DVD.
*1985: Γαλλική κινηματογραφική ταινία με τίτλο *Hurlevent* σε σκηνοθεσία του Ζακ Ριβέτ. 
*1988: Ιαπωνική κινηματογραφική ταινία με τίτλο *嵐が丘* σε σκηνοθεσία του Γιοσισίγκε Γιοσίντα. Η ιστορία διαδραματίζεται κατά την περίδο του Τοκουγκάβα και ο χαρακτήρας του Χίθκλιφ μεγαλώνει σε μία κοντική κοινότητα ιερέων που λατρεύουν έναν τοπικό θεό της φωτιάς.  
*1991: Φιλιππινέζικη ταινία με τίτλο *Hihintayin Kita Sa Langit* με τον Ρίτσαρντ Γκόμεζ. Ξαναγυρίστηκε το 2007 με αγγλικό τίτλο *The Promise*.
*1992: Προβάλλεται η ταινία *Ανεμοδαρμένα Ύψη* με τη Ζυλιέτ Μπινός σε δύο ρόλους, της Κάθριν Έρνσω και της κόρης της, και τον Ρέιφ Φάινς ως Χίθκλιφ. Η ταινία ενσωματώνει και τη συχνά παραλειπόμενη ιστορία της δεύτερης γενιάς των παιδιών της Κάθριν, του Χίντλεϋ και του Χίθκλιφ.
*1998: Τηλεοπτική μεταφορά που προβλήθηκε από το London Weekend Television καθώς και από το αμερικανικό δίκτυο PBS ως μέρος της εκπομπής *Masterpiece Theatre*.
*2000: Η αμερικανική ραδιοφωνική σειρά Radio Tales έκανε την παραγωγή σ' ένα δράμα με τίτλο *The Ghost of Wuthering Heights* για το National Public Radio και το XM Satellite Radio.
*2002: Το BBC πρόβαλλε τη σειρά *Sparkhouse*, μία σύγχρονη εκδοχή της ιστορίας με τους ρόλους των δύο φύλων να αντιστρέφονται, σε σκηνοθεσία του Ρόμπιν Σέππερντ και πρωταγωνιστές τη Σάρα Σμαρτ και τον Τζόζεφ ΜακΦάντεν.
*2003: Τηλεοπτική ταινία *Ανεμοδαρμένα Ύψη* για το MTV, με πρωταγωνιστές τους Έρικα Κρίστενσεν, Μάικ Βόγκελ και Κρίστοφερ Μάστερσον. Στην εκδοχή αυτή η ιστορία διαδραματίζεται σ' ένα σχολείο της σύγχρονης Καλιφόρνια.
*2004: Ιταλική τηλεοπτική ταινία με τίτλο *Cime tempestose*. 
*2009: Τηλεοπτική μεταφορά του ITV με τον Τομ Χάρντυ ως Χίθκλιφ και τη Σάρλοτ Ράιλεϋ ως Κάθριν.
*2011: Κινηματογραφική ταινία *Ανεμοδαρμένα Ύψη* σε σκηνοθεσία της Αντρέα Άρνολντ, με την Κάγια Σκοντελάριο ως Κάθριν και τον Τζέημς Χόουσον ως Χίθκλιφ.

### Όπερα και Θέατρο
*Μεταξύ του 1943 και του 1951, ο Μπέρναρντ Χέρρμαν έγραψε την όπερα *Ανεμοδαρμένα Ύψη* βασισμένη στο ομώνυμο μυθιστόρημα. Το λιμπρέτο, στο οποίο ενσωματώνεται υλικό από ποιήματα της Έμιλυ Μπροντέ, το έγραψε η Λουσίλ Φλέτσερ, η οποία ήταν η σύζυγος του Χέρρμαν όταν εκείνος άρχισε να γράφει την όπερα, αλλά όχι όταν την τελείωσε. Η όπερα ηχογραφήθηκε ολόκληρη στο Λονδίνο το 1966, με τον συνθέτη να διευθύνει την Pro Arte Orchestra. Η ηχογράφηση επανακυκλοφόρησε το 1972 και αργότερα μεταφέρθηκε σε CD. Ωστόσο, η όπερα δεν ανέβηκε σε κάποια σκηνή παρά το 1982 από την Όπερα του Πόρτλαντ (και πάλι ήταν μία συντομευμένη εκδοχή που παρέλειψε 30-40 λεπτά μουσικής και άλλαξε το τέλος). Το 1998 η Ρενέ Φλέμμινγκ ηχογράφησε την άρια *I Have Dreamt*.
*16 Ιουλίου 1958: Πρεμιέρα για την όπερα του Καρλάιλ Φλόυντ *Ανεμοδαρμένα Ύψη*.
*Δεκαετία του 1970: Η ιαπωνική γυναικεία θεατρική ομάδα Takarazuka Revue ανέβασε τη δική της ερμηνεία ως μουσικό δράμα.
*Ο Μπέρναρντ Τέιλορ έγραψε ένα μιούζικαλ με τίτλο *Ανεμοδαρμένα Ύψη*, το οποίο ηχογραφήθηκε σε άλμπουμ το 1992. Ανέβηκε για πρώτη φορά σε σκηνή το 1994 και μεταφράστηκε στα γερμανικά, τα ρουμανικά και τα πολωνικά. 
*1996: Πρεμιέρα για το μιούζικαλ του Κλιφ Ρίτσαρντ *Χίθκλιφ*. Το μιούζικαλ, το οποίο δεν έτυχε θετικής αποδοχής από πολλούς παλιούς θαυμαστές του τραγουδιστή, απεικόνιζε την πολύ βίαιη πλευρά του χαρακτήρα του Χίθκλιφ. Στο άλμπουμ φωνητικά κάνουν οι Κλιφ Ρίτσαρντ και Ολίβια Νιούτον Τζον.
*2001: Ο Κλωντ-Μισέλ Σενμπέργκ συνέθεσε την πρώτη του μουσική για μπαλέτο, *Ανεμοδαρμένα Ύψη*.    
*2008: Ο Μαρκ Ράιαν δημιούργησε το δραματικό μιούζικαλ *Ανεμοδαρμένα Ύψη* βασισμένος στη γοτθική ιστορία αγάπης της Έμιλυ Μπροντέ και με αφηγητή τον Ρέυ Ουίνστοουν. 
*2009: Μία μιούζικαλ εκδοχή του έργου σε στυλ Μπόλλυγουντ έκανε περιοδεία στη Μεγάλη Βρετανία την Άνοιξη του 2009.

Τα *Ανεμοδαρμένα Ύψη* έδωσαν επίσης την έμπνευση για ένα παιχνίδι ρόλων παρά το γεγονός ότι το μυθιστόρημα δεν είναι επιστημονικής φαντασίας, κατασκοπευτικό ή αστυνομικό. Το παιχνίδι διατίθεται δωρεάν στο διαδίκτυο από τον Γάλλο συγγραφέα Φιλίπ Τρομέρ. 
   
## Παραπομπές


## Εξωτερικοί σύνδεσμοι

*Ο Πύργος των Καταιγίδων Κλασσικά Εικονογραφημένα Νο 1039 
*Ανεμοδαρμένα Ύψη στο Project Gutenberg 
*Ανεμοδαρμένα Ύψη στο PublicLiterature.org 
*Ανεμοδαρμένα Ύψη ηχητικό αρχείο σε mp3 από το LibriVox 
*The Reader's Guide to Emily Brontë’s “Wuthering Heights” 
*Emily Brontë hits the heights in poll to find greatest love story *[[The Guardian]]* 

Κατηγορία:Βρετανικά μυθιστορήματα
Κατηγορία:Ρομαντικά μυθιστορήματα
Κατηγορία:Μυθιστορήματα που έγιναν ταινίες
Κατηγορία:Μυθιστορήματα που έγιναν τηλεοπτικές σειρές
Κατηγορία:Μυθιστορήματα που έγιναν όπερες